Egy egyszerű képpel magyarázza el az Apple, milyen funkció jöhet az Apple Watch-ba
Az Apple szabadalmi terve szerint a jövőben a cég okosórája már képes lenne különbséget tenni az edzőtermi és a szabadtéri mozgás között.
Ha valaki az Apple okosórájával a karján szeretne edzeni, akkor ki kell választania, hogy milyen helyen végzi az edzését. Nem mindegy ugyanis, hogy valaki a szabadban indul el futni, vagy a rossz idő miatt az edzőterem futópadjára "kényszerül". Az Apple egy előkerült szabadalma szerint a jövőben "megkímélnék" a felhasználókat a plusz mozdulattól.

Ahogy azt az Appleworld Today ismerteti, a 20190368884 kódszámon ismert szabadalom – amit talán 2019 márciusában adhattak be – szerint az Apple Watch következő generációs változatai már képesek lennének arra, hogy felismerjék, a viselője a szabadban tartózkodik-e, vagy egy edzőteremben kezd neki a gyakorlatának.

Amellett, hogy ez egy kényelmi funkció lehet, az Apple Watch kevesebb energiát is fogyaszthat, ha ugyanis valaki egy futópadon "rója a köröket", nincs szükség arra, hogy az óra folyamatosan monitorozza a viselője pozícióját.

Emellett azt sem szabad elfelejteni, hogy egy ilyen funkcióval jóval pontosabb lehet az edzés mérése is, a kültéri edzést monitorozó rendszer a beltérben alkalmazva ugyanis gyakran pontatlan.

Hogy a megoldást mikor építik bele az Apple okosórájába, – vagy egyáltalán beleépítik-e, – azt egyelőre nem tudni. Igény viszont minden bizonnyal volna rá.

Ha kíváncsi az Apple újdonságaira, lájkolja a HVG Tech rovatának Facebook-oldalát.
szabadalom mozgás Apple okosóra Apple Watch szabadalmi terv fitnesz